《题官使赵枢密独往亭》
宋代·吕本中

谢公为时出，四海正仰渠。雅志在东山，本末固不渝。

苻坚百万师，一扫谈笑馀。今公抱长策，岂止安石徒。

平生独往愿，结亭山一隅。跻扳上修竹，已自胜巾车。

举手谢世人，不与汝同途。出佐明天子，意欲无强胡。

行当复中原，即日还旧都。岂容思昔隐，更作深山居。

小人病无能，误入承明庐。朝夕投劾归，为公先扫除。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。